ทิสโก้ประเดิมส่งทริกเกอร์ฟันด์เก็บหุ้น
บลจ.ทิสโก้ มองมาตรการรัฐหนุนหุ้นปีนี้ 1,550-1,600 จุด ประเดิมส่งทริกเกอร์ช้อนหุ้น
4 ม.ค. 2559

บลจ.ทิสโก้ มองมาตรการรัฐหนุนหุ้นปีนี้ 1,550-1,600 จุด ประเดิมส่งทริกเกอร์ช้อนหุ้น
นายสาห์รัช ชัฎสุวรรณ ผู้อำนวยการสายการตลาด บริษัทหลักทรัพย์จัดการกองทุน (บลจ.) ทิสโก้ เปิดเผยว่า บลจ.ทิสโก้ มองเป้าหมายดัชนีตลาดหลักทรัพย์ไทยในปี 2559 อยู่ที่ระดับ 1,550-1,600 จุด โดยได้รับปัจจัยสนับสนุนจากมาตรการของภาครัฐ ซึ่งส่งผลให้เศรษฐกิจไทยมีแนวโน้มฟื้นตัว ทางศูนย์วิเคราะห์เศรษฐกิจและกลยุทธ์ทิสโก้จึงคาดว่าตัวเลขผลิตภัณฑ์มวลรวมในประเทศ (จีดีพี) ในปีนี้จะขยายตัว 3.5%
อย่างไรก็ตาม มองว่ามาตรการกระตุ้นเศรษฐกิจจะเป็นแรงสนับสนุนให้กับการฟื้นตัวภายในประเทศในช่วงครึ่งแรกของปี ขณะที่การขยายตัวในช่วงครึ่งปีหลังจะมาจากการลงทุนโครงสร้างพื้นฐาน ดังนั้นการปรับตัวลงแรงของดัชนีหุ้นไทยในช่วงเดือน ธ.ค.ที่ผ่านมา จึงเป็นโอกาสในการเข้าลงทุน
นายสาห์รัช กล่าวว่า แผนงานในปี 2559 บลจ.ทิสโก้ ยังเดินหน้าจับจังหวะลงทุนด้วยการออกทริกเกอร์ฟันด์อย่างต่อเนื่องในช่วงเวลาที่เหมาะสม โดยอาศัยความชำนาญในการจับจังหวะลงทุน เพื่อเป็นทางเลือกในการเพิ่มโอกาสรับผลตอบแทน จึงประเดิมออกกองทุนเปิด ทิสโก้ ไทย อิควิตี้ ทริกเกอร์ 8% #23 เน้นลงทุนในหุ้นไทย เสนอขายครั้งแรกวันที่ 5-6 ม.ค. 2559
กองทุนตั้งเป้าหมายเลิกโครงการที่ 8% ภายในเวลา 8 เดือน หรือ ณ เวลาใดเวลาหนึ่งหลังจากเปิดให้ผู้ถือหน่วยลงทุนสามารถซื้อขายได้ทุกวันทำการ ซึ่งการกำหนดเป้าหมายดังกล่าวไม่ใช่การประมาณการหรือการรับประกันผลตอบแทนของกองทุน แต่เป็นเป้าหมายเพื่อเลิกกองทุนและเป็นเป้าหมายก่อนหักค่าใช้จ่ายที่เกิดขึ้นจริง
ทั้งนี้ ช่วงเดือน ธ.ค. 2558 ที่ผ่านมาดัชนีหุ้นไทยปรับตัวลงแรงจนหลุดกรอบต่ำกว่า 1,300 จุด โดยมีหลายปัจจัยรุมเร้า ไม่ว่าจะเป็นราคาน้ำมันโลก การขึ้นดอกเบี้ยของธนาคารกลางสหรัฐ (เฟด) การชะลอตัวของเศรษฐกิจจีน รวมถึงปัจจัยในประเทศ ได้แก่ แรงเทขายหุ้นกลุ่มสื่อสารจากผลประมูล 4จี รวมถึงการอ่อนตัวของการใช้จ่ายและการบริโภคในประเทศ
"จากปัจจัยทั้งหมดสร้างความกังวลให้นักลงทุน ส่งผลให้หุ้นไทยปรับฐานลงมาจากระดับ 1,500 จุดเมื่อต้นปี มาสู่ระดับต่ำกว่า 1,300 จุดเมื่อสิ้นปีที่ผ่านมา หรือปรับ ลดลงมาร่วม 15%"
นอกจากนี้ บลจ.ทิสโก้ ในฐานะบริษัทจัดการของกองทุนเปิด ทิสโก้ ไฮ ดิวิเดนด์ หุ้นทุน (TISCOHD) และกองทุนเปิด ทิสโก้ Mid/Small Cap อิควิตี้ (TISCOMS) จะเปลี่ยนแปลงค่าธรรมเนียมการจัดการของกองทุน TISCOHD จากอัตรา 1% ต่อปี เป็นอัตราใหม่ 1.5% ต่อปี ส่วนกองทุน TISCOMS จากอัตรา 1.5% ต่อปี เป็นอัตราใหม่ 2% ต่อปี มีผลตั้งแต่วันที่ 5 ม.ค. 2559
สำหรับ TISCOHD จะเลือกลงทุนหุ้นในดัชนี SET High Dividend 30 Index โดยบริหารในเชิงรุกหวังผลตอบแทนสูงกว่าดัชนีเปรียบเทียบ ส่วน TISCOMS เน้นหุ้นขนาดกลางและเล็ก